User:2pumo/sandbox

IIMOTIFU KUNCWADI LWESIXHOSA

Iimotifu ubani angathi ngamazenge xa ezibiza. Eli gama lithi amazenge alisetyenziswa kakhulu mhlawumbi alaziwa kodwa xa ubani elibiza ngendlela elibizeka ngayo esiNgesini, igama elithi imotifu, noko abantu bangaliqonda kuba bakho abo balazela esiNgesini. Amazenge ayazalana nomelo kangangokuba ubani angaphazama athi amazenge okanye iimotifu, lumelo. Amazenge, ngokubhekiselele kuncwadi adiza isakhono sombhali ekukwazini ukusebenzisa ulwimi nobugoci bakhe bokubalisa. Iimpawu zeemotifu okanye amazenge kukuba njengoko igama elithi izenge, lakhelwe kwigama uzengezenge, elithetha into engapheliyo, ethe gqolo iqhubeka okanye i emana ukuvela, kanye wona ke amazenge okanye iimotifu zimana ukuvela ebalini, ngendleldlana apha emayana. Kwakho amazenge okanye iimotifu asenokuba kwimo yesikweko okanye yomelo, uphawu oluthile lomlinganiswa oluthe rhoqo ukumana luvela apha encwadini, kuba kaloku asetyenziselwa ukuphuhlisa okuthile ngomxholo, okanye ngengcinga ephambili edandalaziswa ngumbhali malunga naloo mba abhala ngawo. Aluncedo kakhulu kubaliso lwebali kuba ancedisa ukukhokelela umfundi webali kowona mxholo webali, okanye kwingcinga ephambili oluziswa ngumbhali. Kwiincwadi zesiXhosa iimotifu zisetyenzisiwe ngababhali, njengobuchule bokuphuhlisa umholo, ukudala umoya webali nethoni kunye nokunika ingcaciso neenkcazelo ngoko asukuba umbhali ethetha ngako. Kwincwadi kaSaule, esihloko sithi Ukhozi Olumaphiko, eyenye yeenoveli zakhe ezaziwayo, usebenzise kakhulu esi sixhobo. Ezona ziphambili iimotifu azisebenzisileyo kule noveli lo kaSaule, ngamehlo, imifanekiso, neenyembezi.